Skjelte ut verdens beste bokser som «kvinnebanker»
Mayweather er tilbake i bokseringen etter å ha sonet to måneder i fengsel for en voldsepisode som involverte ekskjæresten og deres to felles barn. Det lot ikke trenerpappa Ruben Guerrero gå upåaktet hen under pressekonferansen natt til i går norsk tid. - Vi skal banke opp den kvinnebankeren, han som banket opp kona si foran barna sine. Liker dere sånn møkk - liker dere en kvinnebanker?! Han må ha lært det av sin far, kvinnebanker! Nå skal vi se hvordan han liker å få bank av en ekte mann! skrek Guerrero fra podiet og henvendte seg både til Mayweather og publikum. Bokselegenden Oscar De La Hoya, som opererer som promotor, brøt inn og dro Guerrero bort fra mikrofonen. Men fra salen blandet pappa Floyd Mayweather senior seg inn, og de to boksefedrene ble stående og skjelle ut hverandre.Floyd Mayweather selv, som er ubeseiret i løpet av karrieren og rangert som verdens beste bokser uansett vektklasse av anerkjente Ring Magazine, satt og fiklet med mobiltelefonen og gliste mens pappa Guerrero skrek og ropte. - Enten jeg har gjort, eller ikke gjort noe straffbart, så har jeg sonet min straff. Dette handler om å vise litt klasse. Jeg var vill da jeg var ung, men jeg er mye klokere nå og vet hva jeg bringer til boksesporten, sa Mayweather da han ble intervjuet etter seansen. - Jeg har holdt på i 17 år, og jobben min er å fortsette å vinne kamper og underholde, la 36-åringen til. Han hadde selv bestemt at faren ikke fikk være med på selve pressekonferansen - av frykt for at det ville bli bråk. - Jeg prøver å unngå at noen blir skadet. Hvis jeg er her oppe og Robert (Guerrero) er her oppe, og min far og hans far begynner å sloss, og de faller på meg eller faller på ham, så kan en finger blir brukket eller noe kan skje. Noen kan pådra seg et kutt, og da snakker vi om hundervis av millioner dollar som renner ut i sanden, sa Mayweather spøkefullt og viste hvorfor han har fått tilnavnet «Money». Han har ikke vært i bokseringen siden han slo Miguel Cotto 5. mai i fjor. Det var hans 46. seier på like mange kamper (26 knockout). Nå står altså Robert Guerrero som har ett tap fra før i karrieren, og neppe kan hamle opp med Mayweather. PS! Kampen sendes på Viasat Sport og Viaplay natt til søndag. Sendingen starter kl. 03.30.
Robert Guerrero (30) skal prøve å hamle opp med Floyd Mayweather (36) i bokseringen natt til søndag. Pappa Ruben Guerrero (54) gjorde sitt for å hisse opp stemningen foran møtet.